**สรุปประเด็นการประชุมกองบัญชาการป้องกันและบรรเทาสาธารณภัยแห่งชาติ**

**ในการติดตาม และเตรียมความพร้อมรับสถานการณ์ภัยแล้ง ปี ๒๕๖๖**

**ในวันอังคารที่ ๒ พฤษภาคม ๒๕๖๖ เวลา ๑๔.๐๐ น.**

**🙠🙜🙜🙜🙞🙞🙞🙢**

| **ระเบียบวาระ/ผู้นำเสนอ** | **สรุปประเด็น** |
| --- | --- |
| **ระเบียบวาระที่ ๑ เรื่องที่ประธานแจ้ง ให้ที่ประชุมทราบ โดย****พลเอก อนุพงษ์ เผ่าจินดา****รัฐมนตรีว่าการกระทรวงมหาดไทย/ ผู้บัญชาการป้องกันและบรรเทาสาธารณภัยแห่งชาติ (รมว.มท./ผบปภ.ช.)**  | กองบัญชาการป้องกันและบรรเทาสาธารณภัยแห่งชาติ ได้น้อมนำพระราชกระแสรับสั่งของพระบาทสมเด็จ พระเจ้าอยู่หัว มาใช้ในการเตรียมการป้องกันและแก้ไขปัญหา ภัยแล้ง โดย (๑) ให้ติดตามสถานการณ์อย่างต่อเนื่อง (๒) ให้คิดปรับแนวทาง แผนเผชิญเหตุทั้งในภาพรวม และเฉพาะเหตุที่อาจจะเกิดขึ้น  (๓) ให้สำรวจ รวบรวมความเสียหาย ประมาณการค่าใช้จ่าย ต่อยอดเตรียมการสิ่งใหม่ ๆ และสิ่งที่ยังไม่ได้ทำฤดูฝนของประเทศไทย ได้สิ้นสุดตั้งแต่เดือนตุลาคม ๒๕๖๕ ทำให้ในหลายพื้นที่ปริมาณฝนลดลง และเข้าสู่ฤดูร้อนตั้งแต่ช่วงต้นเดือนมีนาคม ๒๕๖๖ ซึ่งกองบัญชาการป้องกันและบรรเทา สาธารณภัยแห่งชาติ ได้ติดตามสภาพอากาศ และสถานการณ์น้ำ ร่วมกับหน่วยงานด้านพยากรณ์ หน่วยงานด้านบริหารจัดการน้ำ พบว่าในระยะต่อไปมีแนวโน้มที่ฝนจะตกน้อยกว่าค่าปกติ อาจเกิดฝนทิ้งช่วงในบางพื้นที่ ประกอบกับปัจจุบันมีพื้นที่เกิดสถานการณ์ภัยแล้ง และมีความเสี่ยงขาดแคลนน้ำเพื่อการอุปโภคบริโภค โดยมีหน่วยงานนำเสนอข้อมูล ประกอบด้วย ๓ กลุ่มหลัก ได้แก่(๑) กลุ่มพยากรณ์ (๒) กลุ่มบริหารจัดการน้ำ (๓) กลุ่มสนับสนุนการปฏิบัติการและให้ความช่วยเหลือ สำหรับการเตรียมความพร้อม ได้สั่งการให้ผู้ว่าราชการจังหวัด ในฐานะผู้อำนวยการจังหวัดตามพระราชบัญญัติป้องกันและบรรเทาสาธารณภัย พ.ศ.๒๕๕๐ เตรียมการป้องกันและแก้ไขปัญหาภัยแล้งในระดับพื้นที่ ให้สอดคล้องกับมาตรการรองรับฤดูแล้ง ปี ๒๕๖๕/๒๕๖๖ ของรัฐบาล ตามมติคณะรัฐมนตรีเมื่อวันที่ ๑ พฤศจิกายน ๒๕๖๕ โดยได้เน้นย้ำการให้ความสำคัญทั้งในเรื่องการติดตามสถานการณ์ การบริหารจัดการน้ำ การสำรวจพื้นที่เสี่ยงขาดแคลนน้ำเพื่อการอุปโภคบริโภคถึงระดับหมู่บ้าน/ชุมชน การจัดสรรน้ำเพื่อการเกษตร การเตรียมกำลังเจ้าหน้าที่ เครื่องจักรกลสาธารณภัยในการปฏิบัติการบรรเทาความเดือดร้อน ตลอดจนการสร้างการรับรู้ให้ประชาชนอย่างต่อเนื่อง  |
| **ระเบียบวาระที่ ๒ ภาพรวมการคาดการณ์สภาพอากาศ การบริหารจัดการน้ำ และแนวโน้มสถานการณ์ภัยแล้ง****2.1 กลุ่มพยากรณ์ โดย****ว่าที่ร้อยตรีธนะสิทธิ์ เอี่ยมอนันชัย** **รองอธิบดีกรมอุตุนิยมวิทยา** | 1. สภาวะอากาศตั้งแต่วันที่ 1 มกราคม 2566 เป็นต้นมา จนถึงปัจจุบัน ปริมาณฝนรวมต่ำกว่าค่าปกติ 39 % และจากนี้เป็นต้นไป คาดว่าฤดูฝนในปีนี้ จะเริ่มประมาณสัปดาห์ที่ 3 ของเดือนพฤษภาคม 2566 สืบเนื่องจากปีที่แล้วมีปรากฏการณ์ลานีญา ทำให้มีฝนตกชุกหนาแน่นตลอดปี หลังจากนี้จะเข้าสู่ภาวะปกติ และมีแนวโน้มว่าในช่วงปลายปีนี้ จะเข้าสู่ภาวะเอลนีโญ ซึ่งคาดว่าฝนจะน้อยลงหลังจากเข้าสู่ฤดูฝนแล้ว ในช่วงสัปดาห์ที่ 3 ของเดือนพฤษภาคม 2566 ปริมาณฝนจะไม่มาก และประมาณกลางเดือนมิถุนายน - กรกฎาคม 2566 จะเข้าสู่ภาวะฝนทิ้งช่วง ประกอบกับแนวโน้มปรากฏการณ์เอลนีโญ ทำให้ฝนน้อยลง ๒. ในปี 2566 ได้คาดการณ์ว่าจะเกิดพายุหมุนเขตร้อนจำนวน 1 – 2 ลูก แต่ปริมาณฝนรวมทั้งปี คาดหมายว่าจะอยู่ใกล้เคียงกับค่าปกติ โดยค่าปกติปริมาณฝนของประเทศไทย เฉลี่ยอยู่ที่ 1,622 มิลลิเมตร แต่ปีนี้คาดว่าจะมีฝนรวมทั้งปี 1,541.8 มิลลิเมตร ซึ่งจะต่ำกว่าค่าปกติ 5 – 10 % สรุปได้ว่าปริมาณฝนโดยรวม ปี 2566 จะน้อยกว่าปีที่แล้ว (ปี 2565) |
| **นายวรรธนศักดิ์ สุปะกิ่ง****สถาบันสารสนเทศทรัพยากรน้ำ (สสน.)** |  1. ปรากฏการณ์เอลนีโญ ในปี 2567 จะยังมีอิทธิพลส่งผลให้มีฝนตกน้อย และต้องเฝ้าระวังอย่างต่อเนื่องอีก 2 – 3 ปี นอกจากที่จะเกิดปรากฏการณ์เอลนีโญ (ฝั่งมหาสมุทรแปซิฟิก) ซึ่งเมื่อเข้าสู่ฤดูฝน ลมมรสุมตะวันตกเฉียงใต้ จะพัดมาจากมหาสมุทรอินเดีย โดยในปีนี้ประเทศไทยมีแนวโน้มที่จะไม่ได้รับฝนจากฝั่งมหาสมุทรอินเดียมากนัก  ๒. สถาบันสารสนเทศทรัพยากรน้ำ (สสน.) ได้นำข้อมูลปริมาณฝนของกรมอุตุนิยมวิทยา ร่วมกับข้อมูลของ สสน. จัดทำข้อมูลปริมาณฝน ในรูปแบบ One-Map พบว่า จะเกิดฝนทิ้งช่วงในเดือนมิถุนายน - กันยายน และปริมาณฝนรวมในปี 2566 จะน้อยกว่าค่าปกติ |
| **๒.๒ กลุ่มบริหารจัดการน้ำ โดย****นายสุรสีห์ กิตติมณฑล****เลขาธิการสำนักงานทรัพยากรน้ำแห่งชาติ (สทนช.)** | 1. แนวโน้มที่จะเกิดปรากฏการณ์เอลนีโญ ตั้งแต่เดือนมิถุนายน 2566 เป็นต้นไป มีแนวโน้มสูงถึง 70 % ทำให้ปริมาณฝนจะลดน้อยลงและมีฝนทิ้งช่วง 2. ปริมาณน้ำในอ่างเก็บน้ำ ณ วันที่ 2 พฤษภาคม 2566 พบว่า มีปริมาณน้ำเก็บกัก 56 % ในแหล่งน้ำทั่วประเทศ มีน้ำใช้การ 38 % โดยพื้นที่ที่มีปริมาณน้ำค่อนข้างน้อยอยู่ในพื้นที่ภาคกลาง เนื่องจากเขื่อนป่าสักชลสิทธิ์มีปริมาณน้ำลดลงค่อนข้างมาก สำหรับแผนและผลการจัดสรรน้ำในฤดูแล้งที่ผ่านมา ในอ่างเก็บน้ำขนาดใหญ่ 35 แห่ง ยังไม่เกินเกณฑ์ที่กำหนดไว้ ถือว่าเป็นการร่วมมือในการบริหารจัดการน้ำที่ดี 3. ในส่วนของ 10 มาตรการรองรับฤดูแล้ง 2565/2566 ทุกหน่วยงานได้ดำเนินการตามมาตรการดังกล่าว อาทิ มาตรการเร่งเก็บกักน้ำการบริหารจัดการน้ำโดยกำหนดแผนการใช้น้ำให้สอดคล้องกับปริมาณน้ำที่มีอยู่ ตลอดจนการปฏิบัติการ ฝนหลวง และหากพื้นที่ใดประสบปัญหา จะประสานหน่วยงาน ที่เกี่ยวข้องดำเนินการ รวมถึงมาตรการบริหารจัดการน้ำในพื้นที่เพาะปลูกเป็นไปตามแผน4. พื้นที่ประสบภัยแล้งได้มีการประกาศเขตการให้ ความช่วยเหลือผู้ประสบภัยพิบัติกรณีฉุกเฉิน (ภัยแล้ง) ใน 3 จังหวัด ได้แก่ (๑) ตำบลท่าเทววงษ์ อำเภอเกาะสีชัง จังหวัดชลบุรี (๒) ตำบลรับร่อ อำเภอท่าแซะ จังหวัดชุมพร และ (3) ตำบลเข็กน้อย อำเภอเขาค้อ จังหวัดเพชรบูรณ์๕. กรอบแนวทางการวางแผนบริหารจัดการทรัพยากรน้ำ ฤดูฝน ปี 2566 สทนช. ได้กำหนด 12 มาตรการรับมือฤดูฝน ปี 2566 ซึ่ง กนช. ได้เห็นชอบเมื่อวันที่ 16 มีนาคม 2566 โดย สทนช. ได้คาดการณ์ปริมาณน้ำในอ่างเก็บน้ำขนาดใหญ่ 17 แห่ง ที่มีโอกาสเสี่ยงน้ำมาก (ปริมาตรน้ำสูงกว่าเกณฑ์ปฏิบัติการอ่างเก็บน้ำกักเก็บน้ำสูงสุด (Upper Rule Curve)) ประกอบด้วย ในพื้นที่ภาคเหนือ จำนวน 6 แห่ง (แม่งัดสมบูรณ์ชล แม่กวงอุดมธารา กิ่วคอหมา กิ่วลม สิริกิติ์ แควน้อยบำรุงแดน) ภาคตะวันออกเฉียงเหนือ จำนวน 6 แห่ง (น้ำพุง น้ำอูน จุฬาภรณ์ อุบลรัตน์ ลำปาว สิรินธร) ภาคกลาง จำนวน 2 แห่ง (ป่าสักชลสิทธิ์ และกระเสียว) ภาคตะวันตก จำนวน 1 แห่ง (แก่งกระจาน) ภาคตะวันออก จำนวน 2 แห่ง (ขุนด่านปราการชล และประแสร์) ภาคใต้ จำนวน 1 แห่ง (บางลาง)  |
| **นายทวีศักดิ์ ธนเดโชพล****รองอธิบดีกรมชลประทาน** | 1. แผนการบริหารจัดการน้ำฤดูแล้ง ปี 2565/66 ตั้งแต่วันที่ 1 พ.ย. 65 – 30 เม.ย. 66 กรมชลประทาน ได้วางแผนจัดสรรน้ำฤดูแล้ง ปี 65/66 รวม 43,740 ล้าน ลบ.ม. โดยแบ่งเป็นแผนจัดสรรน้ำฤดูแล้งปี 2565/66 (พ.ย.65 - เม.ย.66) รวม 27,685 ล้าน ลบ.ม. (คิดเป็นร้อยละ 63 ของปริมาณน้ำต้นทุน) และมีแผนสำรองน้ำต้นฤดูฝน ปี 2566 (พ.ค. - ก.ค.66) 16,055 ล้าน ลบ.ม. 2. ผลจัดสรรน้ำฤดูแล้ง ปี 2565/66 ตั้งแต่วันที่ 1 พ.ย. 65 - 30 เม.ย. 66 โดยปริมาณน้ำที่ใช้ทั้งหมด จำนวน 25,200 ล้าน ลบ.ม. ยังคงน้อยกว่าแผนจัดสรรน้ำ (27,685 ล้าน ลบ.ม.) จำนวน 2,485 ลบ.ม. (8 %) สำหรับผลการเพาะปลูกข้าวนาปรัง 2565/66 พบว่า ปัจจุบันมีการเพาะปลูก จำนวน 10.36 ล้านไร่ เก็บเกี่ยว จำนวน 6.32 ล้านไร่ โดยได้รับความร่วมมือจากจังหวัด อำเภอ ท้องถิ่น ในการประชาสัมพันธ์ให้เกษตรกร ในการประหยัดน้ำ3. มาตรการบริหารจัดการน้ำช่วงฤดูฝน ปี 2566 จาก 12 มาตรการ กรมชลประทานได้นำไปปฏิบัติ จำนวน 5 มาตรการ ได้แก่ 1) จัดสรรน้ำเพื่อการอุปโภคบริโภค และรักษาสภาพแวดล้อมระบบนิเวศให้เพียงพอตลอดทั้งปี 2) ส่งเสริมการปลูกพืชฤดูฝนให้ใช้น้ำฝนเป็นหลัก และให้ใช้น้ำชลประทานเสริม กรณีฝนทิ้งช่วงเท่านั้น 3) บริหารจัดการน้ำท่าให้มีประสิทธิภาพสูงสุด ด้วยระบบและอาคารชลประทาน 4) กักเก็บน้ำในเขื่อนให้มากที่สุด ไม่ต่ำกว่าเกณฑ์เก็บกักน้ำต่ำสุดตามช่วงเวลาเพื่อความมั่นคงด้านการอุปโภค - บริโภค และรักษาระบบนิเวศน์ และ๕) วางแผนป้องกันและบรรเทาอุทกภัย๔. แผนการจัดสรรน้ำและการเพาะปลูกพืชฤดูฝน ปี2566 โดยปริมาณน้ำต้นทุนที่เหลือเพียงพอต่อการอุปโภคบริโภค รักษาระบบนิเวศน์ ตลอดจนไว้สำหรับเตรียมแปลงในพื้นที่ลุ่มต่ำ โดยเฉพาะทุ่งบางระกำ 265,000 ไร่ และ 10 ทุ่งลุ่มต่ำของเจ้าพระยา โดยลุ่มเจ้าพระยามีปริมาณน้ำต้นทุน 6,542 ล้าน ลบ.ม และลุ่มน้ำแม่กลอง มีปริมาณน้ำต้นทุน 4,772 ล้าน ลบ.ม.  |
| **นายสุชีพ มีถม****การไฟฟ้าฝ่ายผลิตแห่งประเทศไทย** | 1. สถานการณ์น้ำในอ่างเก็บน้ำของการไฟฟ้าฝ่ายผลิตแห่งประเทศไทย ณ วันที่ 1 พฤษภาคม 2566 อยู่ในสถานการณ์ปกติทั้งหมด ยกเว้นอ่างเก็บน้ำจุฬาภรณ์ ซึ่งมีปริมาณน้ำน้อย (35 %) ต่ำกว่า lower rule curve โดยรวมปริมาณน้ำในอ่างฯทุกแห่งมีปริมาณน้ำรวม 37,405 ล้าน ลบ.ม. คิดเป็น 61 % ของความจุ น้ำใช้การได้ 14,751 ล้าน ลบ.ม. คิดเป็น 38 % ของความจุ มากกว่าปี 2565 อยู่ 856 ล้าน ลบ.ม. คิดเป็น 6 % สำหรับน้ำไหลเข้าอ่างเก็บน้ำสะสม ตั้งแต่วันที่ 1 มกราคม - 30 เมษายน ๒๕66 ปริมาณน้ำของทุกอ่างฯน้อยกว่าค่าเฉลี่ยยกเว้นอ่างเก็บน้ำภูมิพล ศรีนครินทร์ จุฬาภรณ์ และบางลาง นอกนั้นจะน้อยกว่าค่าเฉลี่ยทั้งหมด 2. การไฟฟ้าฝ่ายผลิตแห่งประเทศไทยร่วมดำเนินการ 10 มาตรการรองรับฤดูแล้ง 2565/2566 ประกอบด้วย 3 ด้าน (1) ด้านน้ำต้นทุน ได้แก่ 1. เร่งเก็บกักน้ำ 2. เฝ้าระวังและเตรียมจัดหาแหล่งน้ำสำรองพร้อมวางแผนเตรียมเครื่องมือเครื่องจักร และ 3. ปฏิบัติการเติมน้ำ (2) ด้านความต้องการใช้น้ำ ได้แก่ 1. กำหนดแผนจัดสรรน้ำฤดูแล้ง 2.เพิ่มประสิทธิภาพการใช้น้ำภาคการเกษตร 3. เตรียมน้ำสำรอง สำหรับพืชลุ่มน้ำต่ำ และ 4. เฝ้าระวังคุณภาพน้ำ (3) ด้านการบริหารจัดการ ได้แก่ 1. เสริมสร้างความเข้มแข็งด้านการบริหารจัดการน้ำ 2. สร้างการรับรู้ประชาสัมพันธ์ และ 3. ติดตามและประเมินผลการดำเนินงาน 3. ผลการระบายน้ำช่วงฤดูแล้ง 2565/66 พบว่าโครงการชลประทานในลุ่มเจ้าพระยามีแผนการระบายน้ำ จำนวน 7,450 ล้าน ลบ.ม. ระบายน้ำ 2,203 ล้าน ลบ.ม. น้อยกว่าแผน 3% ปัจจุบันไม่มีการระบายน้ำแล้ว ส่วนลุ่มน้ำ แม่กลองมีแผนการระบายน้ำ จำนวน 5,500 ล้าน ลบ.ม. ระบายน้ำ 4,006 ล้าน ลบ.ม. คิดเป็น 63% ซึ่งยังคงระบายน้ำจนถึงเดือน มิ.ย.2566 4. สำหรับการรองรับฤดูฝน ปี 2566 การไฟฟ้าฝ่ายผลิตแห่งประเทศไทยมีการคาดการณ์ปริมาณน้ำโดยค่าเฉลี่ย ในรูปแบบ one map จากการคาดการณ์ ณ วันที่ 30 เมษายน - ตุลาคม 2566 ใช้เกณฑ์น้ำเฉลี่ยปรากฎว่าจะมีน้ำต่ำที่สุดอยู่ที่72% ถือว่ามีปริมาณน้ำเพียงพอ และในช่วงสิ้นเดือนตุลาคม 2566 จะมีน้ำต่ำสุดอยู่ที่ 59 % 5. เตรียมความพร้อมของอาคารระบายน้ำ อาคารชลศาสตร์ให้พร้อมใช้งานได้ 100% เตรียมการซักซ้อมแผนฉุกเฉิน และแผนเผชิญเหตุกับส่วนราชการที่เกี่ยวข้อง รวมทั้งตรวจสอบความมั่นคงปลอดภัยของเขื่อน  |
| **นายมนตรี ล่องตี้****การประปานครหลวง** | การประปานครหลวงมีการบริหารจัดการน้ำ กรณีฝนทิ้งช่วง ปี 2566 ใน 2 ลักษณะ ได้แก่1.การลดผลกระทบ มีการดำเนินการติดตาม เฝ้าระวังสถานการณ์น้ำ และแจ้งข้อมูลให้กับผู้เกี่ยวข้อง เช่น กรมชลประทาน เพื่อนำมาประมวลและปรับใช้ในการปฏิบัติ พร้อมทั้งแจ้งหน่วยงานที่เกี่ยวข้องที่ดูแลทางด้านน้ำดิบ โรงงาน ผลิตน้ำ เตรียมการรองรับสถานการณ์ ประสานข้อมูลและ ร่วมวางแผนในการแก้ไขปัญหาร่วมกับหน่วยงานด้านการบริหารจัดการน้ำ เช่น สำนักงานทรัพยากรน้ำแห่งชาติ กรมชลประทาน และกรมอุทกศาสตร์ กองทัพเรือ ในการคาดการณ์น้ำขึ้นน้ำลง เพื่อลดผลกระทบที่เกิดจากน้ำเค็มรุกล้ำจนถึงสถานี สูบน้ำดิบสำแล ปฏิบัติการ Water Hammer Operation ในแม่น้ำเจ้าพระยาเพื่อผลักดันลิ่มความเค็มให้ห่างจากสถานี สูบน้ำดิบสำแล โดยเมื่อน้ำทะเลหนุนสูงจะหยุดสูบน้ำ การวางแผนการบริหารจัดการน้ำร่วมกับกรมชลประทาน เพื่อเป็นปรับเพิ่ม - ลดอัตราการระบายน้ำ และปรับรูปแบบ เพิ่ม - ลดการผลิตน้ำ ให้สอดคล้องตามเกณฑ์ ในการบรรเทาความเดือดร้อน 2. การบรรเทาความเดือดร้อน มีการชี้แจงสถานการณ์ ทำความเข้าใจกับผู้ใช้น้ำ ประชาสัมพันธ์ วางแผนบุคลากรเพื่อเข้าร่วมการทำงานร่วมกับศูนย์เฉพาะกิจต่างๆ แจกจ่ายน้ำดื่มในพื้นที่ได้รับผลกระทบ จัดบริการรถบรรทุกน้ำประปาส่งตรงถึงพื้นที่ได้รับผลกระทบ และติดตั้งระบบกรองน้ำและเปิดจุดจ่ายน้ำให้บริการ ที่สำนักงานประปาสาขา ทั้ง 19 แห่ง |
| **นายปกิต ภาคธรรม****การประปาส่วนภูมิภาค** | 1. การประปาส่วนภูมิภาคคาดการณ์พื้นที่เสี่ยงขาดแคลนน้ำดิบ ด้านปริมาณ 16 สาขา ใน 14 จังหวัด ด้านคุณภาพ 6 สาขา ใน 4 จังหวัด มีมาตรการรองรับ 6 มาตรการ ได้แก่ 1) วางท่อส่งน้ำ สูบน้ำจากแหล่งสำรอง 2) ใช้น้ำบาดาล เจาะบ่อบาดาล 3) สูบทอยน้ำ ต่อท่อทางดูด ย้ายแพสูบน้ำ4) สร้างฝาย ขุดลอก ขุดขยายร่องน้ำ 5) ซื้อน้ำจากเอกชน 6) ประชาสัมพันธ์ให้ประชาชนรับรู้สถานการณ์และประหยัดน้ำ 2. การช่วยเหลือประชาชน การประปาส่วนภูมิภาคร่วมมือกับภาคีเครือข่าย ในโครงการดังนี้ 1) โครงการ “ราษฎร์ รัฐ ร่วมใจ ช่วยภัยแล้ง”2) โครงการ “กรมทางหลวง – การประปาส่วนภูมิภาค รวมใจต้านภัยแล้ง”3) หน่วยงานราชการสามารถรับน้ำประปาเพื่อช่วยเหลือประชาชน โดยติดต่อได้ที่ กปภ. 234 สาขาทั่วประเทศ โดยการประปาส่วนภูมิภาค ได้ดำเนินการแจกจ่ายน้ำดื่มบรรจุขวดไปแล้ว รวม 42 ล้านลิตร  |
| **๒.๓ กลุ่มสนับสนุนการปฏิบัติการ และ****การให้ความช่วยเหลือ โดย****นายเศรษฐเกียรติ กระจ่างวงศ์****รองปลัดกระทรวงเกษตรและสหกรณ์** | 1. สถานการณ์การเพาะปลูกพืชฤดูแล้ง ปี 2565/66 ทั้งประเทศ จำนวน 15.20 ล้านไร่ คิดเป็น 93 % ของแผน แบ่งเป็นข้าว 13.42 ล้านไร่ เก็บเกี่ยวแล้ว 8.14 ล้านไร่ พืชไร่ - พืชผัก 1.78 ล้านไร่ สำหรับลุ่มเจ้าพระยา 8.74 ล้านไร่ คิดเป็น 95 % ของแผน แบ่งเป็นข้าว 8.25 ล้านไร่ เก็บเกี่ยวแล้ว 6.50 ล้านไร่ พืชไร่ - พืชผัก 0.49 ล้านไร่ โดยมี 45 จังหวัด ปลูกข้าวรอบที่ 2 เกินกว่าแผน รวม 1.12 ล้านไร่ ในเขตชลประทาน 36 จังหวัด นอกเขตชลประทาน 25 จังหวัด โดยมีพื้นที่ที่เพาะปลูกเกินกว่าแผน ทั้งในเขตและนอกเขตชลประทาน 15 จังหวัด 2. การวิเคราะห์พื้นที่เสี่ยงได้รับผลกระทบจากภัยแล้ง รวม 8 จังหวัด ได้แก่ ตาก ลำพูน แม่ฮ่องสอน นครสวรรค์ เลย อุบลราชธานี นนทบุรี และยะลา แบ่งเป็น- ด้านพืช 7 จังหวัด 28 อำเภอ 91 ตำบล พื้นที่ 32,960ไร่ แบ่งเป็น ข้าว 4,237 ไร่ พืชไร่ 8 ไร่ ไม้ผล - ไม้ยืนต้น 27,144 ไร่ อื่นๆ 1,570 ไร่- ด้านประมง 4 จังหวัด 13 อำเภอ 29 ตำบล พื้นที่ (บ่อปลา/บ่อกุ้ง) 29ไร่ กระชัง 79,716 ตร.ม. - ด้านปศุสัตว์ 1 จังหวัด 9 อำเภอ 59 ตำบล สัตว์ได้รับผลกระทบ 14,161 ตัว แปลงหญ้า 19,498 ไร่ 3. ผลการดำเนินงานตามแผน/โครงการป้องกันและเผชิญเหตุภัยแล้งด้านการเกษตร ปี 2565/66 แบ่งเป็น(1) การป้องกันและลดผลกระทบ สร้างการรับรู้เพื่อลดความเสี่ยงจากภัยแล้ง ให้คำแนะนำทางวิชาการ ผ่านเว็บไซต์ Facebook ในพื้นที่ 77 จังหวัด ออกหน่วยให้บริการคลินิกเกษตรเคลื่อนที่ 75 จังหวัด เกษตรกร 37,423 ราย และประชาสัมพันธ์แจ้งเตือนเกษตรกรผู้เพาะเลี้ยงสัตว์น้ำ 193,152 ราย ติดตามสถานการณ์น้ำทั้งในและนอกเขตชลประทาน เฝ้าระวังพื้นที่ได้รับผลกระทบน้ำเค็มรุกสวนในพื้นที่ 2 จังหวัด (สมุทรสาครและนครปฐม) พื้นที่รวม 20,424 ไร่ ปัจจุบันยังไม่มีพื้นที่ได้ความเสียหาย ปรับปรุงฐานข้อมูลและวางแผนพัฒนาพื้นที่เสี่ยงภัย ดำเนินการเสร็จเรียบร้อยแล้ว เพิ่มประสิทธิภาพการใช้น้ำเพื่อการเกษตร ได้แก่ การปลูกข้าวโพดเลี้ยงสัตว์ อบรมให้ความรู้แก่เกษตรกร 3,180 ราย จัดทำแปลงเรียนรู้ 7,160ไร่ ส่งเสริมปลูกพืชหลากหลาย 20,523 ราย สนับสนุนการปลูกพืชน้ำน้อย (ปุ๋ยสด) 109,783 ไร่ และจ้างงานชลประทาน 72,922 คน เป็นเงิน 2,536 ล้านบาท เพิ่มปริมาณน้ำต้นทุน (แก้มลิง พัฒนาแหล่งน้ำ ขุดลอกคูคลอง ขุดลอกอ่างเก็บน้ำ กำจัดวัชพืช) แล้ว 628 โครงการ ขุดบ่อน้ำในไร่นอกเขตชลประทาน 27,898 บ่อ สนับสนุนน้ำบาดาล เพื่อการเกษตร 196 แห่ง(2) เตรียมความพร้อม/เผชิญเหตุ เตรียมเครื่องมือ อุปกรณ์ (เครื่องสูบน้ำ 1,180 เครื่อง รถสูบน้ำ 22 คัน รถบรรทุกน้ำ 102 คัน รถขุด 384 คัน รถแทรกเตอร์ 740 คัน) สนับสนุนเครื่องสูบน้ำแล้ว 341เครื่อง รถบรรทุกน้ำ 54 คัน เครื่องจักรอื่นๆ 28 หน่วย สำรองเสบียงสัตว์ 4,752 ตัน ถุงยังชีพสัตว์ 3,000 ชุด หน่วยสัตวแพทย์เคลื่อนที่ 161 หน่วย เมล็ดพันธุ์ข้าว 24 ตัน เมล็ดพันธุ์ผัก 1,100 ซอง สนับสนุนเสบียงสัตว์แล้ว 428.6 ตัน (ภัยแล้ง 151.4 ตัน อุทกภัย 277.2 ตัน) |
| **นายวีรวัฒน์ อังศุพาณิชย์****รองอธิบดีกรมฝนหลวงและการบินเกษตร** | 1. ภารกิจในปีงบประมาณ 2566 การป้องกันและแก้ไขภัยแล้ง ประกอบด้วย การสร้างความชุ่มชื้นให้กับพื้นที่ป่าไม้ และเพิ่มปริมาณน้ำฝนในพื้นที่เกษตรกรรม การเติมน้ำต้นทุนให้เขื่อนเก็บกักน้ำ และการเพิ่มปริมาณน้ำเก็บกักให้กับเขื่อนต่างๆ ทั่วประเทศ เพื่อสำรองไว้เป็นน้ำต้นทุนในการบริหารจัดการน้ำในช่วงฤดูแล้ง 2. ศูนย์ปฏิบัติการฝนหลวง 7 ศูนย์ทั่วประเทศ ได้แก่ เชียงใหม่ พิษณุโลก นครสวรรค์ สุราษฎร์ธานี ขอนแก่น บุรีรัมย์ และระยอง ในเดือนพฤษภาคม 2566 มีการตั้งหน่วยปฏิบัติการฝนหลวง 12 หน่วย ได้แก่ เชียงใหม่ ตาก พิษณุโลก กาญจนบุรี ลพบุรี สงขลา ประจวบคีรีขันธ์ สุราษฎร์ธานี ขอนแก่น นครราชสีมา อุบลราชธานี และจันทบุรี โดยที่ผ่านมา มีการขอรับบริการฝนหลวง ในพื้นที่ 64 จังหวัด (พื้นที่การเกษตร การอุปโภค บริโภค และบรรเทาปัญหาหมอกควัน ไฟป่าและฝุ่นละอองขนาดเล็ก) และมีการเติมน้ำในเขื่อน/อ่างเก็บน้ำ 163 ล้าน ลบ.ม. จำนวน 136 แห่ง  |
| **นายกุศล โชติรัตน์****รองปลัดกระทรวงทรัพยากรธรรมชาติ****และสิ่งแวดล้อม** | หน่วยงานที่เกี่ยวข้องกับภัยแล้งในสังกัดกระทรวงทรัพยากรธรรมชาติและสิ่งแวดล้อม มี 3 หน่วยงาน ได้แก่ กรมควบคุมมลพิษ กรมทรัพยากรน้ำ และกรมทรัพยากรน้ำบาดาล ซึ่งในปี 2566 กระทรวงทรัพยากรธรรมชาติและสิ่งแวดล้อม ได้กำหนดแนวทางเพื่อการเตรียมการรองรับ 4 มาตรการ ได้แก่๑. การดำเนินการตามมาตรการภัยแล้ง 10 มาตรการรองรับฤดูแล้ง ปี 2566 โดยมี 7 มาตรการที่ดำเนินการ ที่เกี่ยวข้อง เช่น ด้านน้ำต้นทุน มีการเร่งเก็บกักน้ำ ด้านบริหารจัดการ เน้นสร้างความเข้าใจให้กับประชาชน และการเติมน้ำใต้ดิน ๒. เร่งรัดการดำเนินงานโครงการจัดหาแหล่งน้ำและระบบกระจายน้ำ ๓. การดำเนินการเพื่อบรรเทาสถานการณ์ เช่น การเข้าร่วมโครงการ “ราษฏร์ รัฐ ร่วมใจ ช่วยภัยแล้ง” เตรียมการติดตามจุดบริการน้ำกินน้ำใช้ 720 แห่ง (ศูนย์ผลิตน้ำสะอาด ของกรมทรัพยากรน้ำ 83 จุด จุดแจกจ่ายน้ำช่วยเหลือภัยแล้งของกรมทรัพยากรน้ำ 62 จุด และจุดจ่ายน้ำกินน้ำใช้ชุมชนของกรมทรัพยากรน้ำบาดาล 575 จุด)๔. แผนความช่วยเหลือเมื่อเกิดภัยพิบัติ โดยจัดตั้ง ศูนย์ประสานงานและช่วยเหลือผู้ประสบภัยแล้งในระดับส่วนกลางและระดับจังหวัด โดยมีหน้าที่ติดตาม รายงาน รับเรื่อง ประสานงาน/บูรณาการและให้ความช่วยเหลือ |
| **ดร.สยาม ลววิโรจน์วงศ์ผู้อำนวยการสำนักประยุกต์และบริหารภูมิสารสนเทศ****สำนักงานพัฒนาเทคโนโลยีอวกาศและภูมิสารสนเทศ (องค์การมหาชน)** | สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) มีหน้าที่ในการติดตามสถานการณ์ภัยแล้งทั้งปี โดยใช้ข้อมูลจากดาวเทียม จากการวิเคราะห์ข้อมูลดังกล่าว พบว่าสถานการณ์น้ำในแหล่งน้ำ มีปริมาณน้ำลดลง โดยตั้งแต่ช่วงต้นปี จนถึงปัจจุบัน อ่างเก็บน้ำขนาดใหญ่หรือขนาดกลาง มีพื้นที่ ผิวของน้ำในลักษณะแนวโน้มค่อนข้างลดลงอย่างชัดเจน นอกจากนี้ยังใช้ข้อมูลดาวเทียมในการติดตามปริมาณน้ำในอ่างเก็บน้ำขนาดเล็กซึ่งมีความสำคัญมาก และมีการรายงานข้อมูลให้ สทนช. ทุก ๒ สัปดาห์ โดยปริมาณน้ำคงเหลือ ณ ปัจจุบัน วันที่ ๒๓ เมษายน ๒๕๖๖ มีปริมาณ ๑,๓๘๗ ล้าน ลบ.ม. (ความจุทั้งหมด ๕,๑๔๔ ล้าน ลบ.ม.) ซึ่งมีการติดตามปริมาณน้ำในแหล่งน้ำขนาดเล็กทั้งหมดอย่างต่อเนื่อง ทุก ๒ สัปดาห์ (จำนวนทั้งหมด ๑๓๙,๘๑๙ บ่อ) รวมถึงได้ใช้ข้อมูลดาวเทียมในการติดตามความชื้นในดิน มีการรายงานความชื้น ทั้งแบบรายวัน รายสัปดาห์ และเฉลี่ยรายเดือน จากสถิติตั้งแต่เดือนมกราคม – เมษายน ๒๕๖๖ พบว่า พื้นที่ภาคอีสาน และภาคกลางบางส่วน มีความชื้นในดินน้อยลง จากการเปรียบเทียบความชื้นในดิน ตั้งแต่ปี ๒๕๖๐ – ๒๕๖๖ ในช่วงเวลาเดียวกัน (เดือนกุมภาพันธ์) พบว่าลักษณะของความชื้นในดินช่วงเดือนกุมภาพันธ์ ของทุกปีที่ผ่านมา มีลักษณะคล้ายกันในปี ๒๕๖๑ และปี ๒๕๖๔ นอกจากนั้นการใช้ข้อมูลดาวเทียมร่วมกับข้อมูลอื่น ๆ ในการบูรณาการข้อมูลเพื่อบ่งชี้ความแห้งแล้งโดยใช้ดัชนีความเสี่ยงภัยแล้ง ในการชี้วัดว่าพื้นที่ใดมีความเสี่ยงเกิดภัยแล้ง ซึ่งวิเคราะห์เป็นรายตำบล พบว่า พื้นที่ภาคตะวันออกเฉียงเหนือ และภาคกลางตอนบนหรือภาคเหนือตอนล่างมีลักษณะของพื้นที่ ที่เข้าข่ายพื้นที่เสี่ยงที่จะเกิดภัยแล้ง นอกจากนี้ได้ใช้ข้อมูลในการวิเคราะห์ดัชนีความเสี่ยงของทั้งประเทศร่วมกับพื้นที่เพาะปลูกเศรษฐกิจ ๔ ชนิด ซึ่งได้ติดตาม ทุก ๒ สัปดาห์ พบว่าพืช ๔ ชนิด ได้แก่ ข้าว ข้าวโพด มันสำปะหลัง และอ้อย ในพื้นที่หลายจังหวัดมีความเสี่ยงต่อการเกิดภัยแล้ง สูงมาก โดยเฉพาะพื้นที่เพาะปลูกข้าว เช่น จังหวัดอุตรดิตถ์ พิษณุโลก นครสวรรค์ เป็นพื้นที่เสี่ยงสูงมาก |
| **นายขจร ศรีชวโนทัยอธิบดีกรมส่งเสริมการปกครองท้องถิ่น** | รายงานการป้องกันและแก้ไขปัญหาภัยแล้ง ๒ ประเด็น ดังนี้๑. ข้อมูลพื้นที่เป้าหมายเสี่ยงขาดแคลนน้ำอุปโภคบริโภคขององค์กรปกครองส่วนท้องถิ่น (ระหว่างปี ๒๕๖๓ – ๒๕๖๕)(๑) พื้นที่ที่มีความเสี่ยง ๓ ปี สูง จำนวน ๒๐ จังหวัด ๗๗ อำเภอ ๑,๐๔๕ หมู่บ้าน (ในพื้นที่องค์กรปกครองส่วนท้องถิ่น ๑๘๘ แห่ง)(๒) พื้นที่ที่มีความเสี่ยง ๓ ปี ปานกลาง จำนวน ๖๐ จังหวัด ๔๐๖ อำเภอ ๘,๒๗๗ หมู่บ้าน (ในพื้นที่องค์กรปกครอง ส่วนท้องถิ่น ๑,๔๓๙ แห่ง)(๓) พื้นที่ที่มีความเสี่ยง ๓ ปี ต่ำ จำนวน ๗๓ จังหวัด ๗๗๙ อำเภอ ๔๘,๐๔๓ หมู่บ้าน (ในพื้นที่องค์กรปกครอง ส่วนท้องถิ่น ๕,๒๓๔ แห่ง)๒. สรุปผลการดำเนินงาน(๑) กรมส่งเสริมการปกครองท้องถิ่น ได้แจ้งให้องค์กรปกครองส่วนท้องถิ่น ดำเนินการตามข้อสั่งการของกองบัญชาการป้องกันและบรรเทาสาธารณภัยแห่งชาติในการเตรียมการป้องกันและแก้ไขปัญหาภัยแล้ง ปี ๒๕๖๖ โดยมีหนังสือด่วนที่สุด ที่ มท ๐๘๑๐.๔/ว ๕๖๘ ลงวันที่ ๘ กุมภาพันธ์ ๒๕๖๖ ในการจัดตั้งคณะทำงานติดตามสถานการณ์ และวางแผนการบริหารจัดการน้ำ ทบทวนและจัดทำแผนเผชิญเหตุภัยแล้ง สำรวจพื้นที่หมู่บ้าน/ชุมชน ที่เคยเกิดปัญหากรณีขาดแคลนน้ำอุปโภคบริโภค เตรียมความพร้อมเจ้าหน้าที่และเครื่องจักรกลสาธารณภัย เพื่อช่วยเหลือประชาชน ตลอด ๒๔ ชั่วโมง สร้างการรับรู้ให้กับประชาชนให้เข้าใจถึงสถานการณ์น้ำในพื้นที่และมาตรการบริหารจัดการน้ำของภาครัฐ เป็นต้น (๒) กรมส่งเสริมการปกครองท้องถิ่น ได้จัดสรรงบประมาณรายจ่ายประจำปีงบประมาณ พ.ศ. ๒๕๖๕ งบกลาง รายการเงินสำรองจ่ายเพื่อกรณีฉุกเฉินหรือจำเป็น ดังนี้ (๒.๑) โครงการเพิ่มประสิทธิภาพการบริหารจัดการทรัพยากรน้ำเพื่อรองรับสถานการณ์ภัยแล้งและฝนทิ้งช่วง ปี ๒๕๖๕ จำนวน ๖๔๓ โครงการ งบประมาณ ๑,๐๐๘,๘๕๕,๐๐๐ บาท (หนึ่งพันแปดล้านแปดแสนห้าหมื่นห้าพันบาทถ้วน) (มติ ครม. เมื่อวันที่ ๒๙ มีนาคม ๒๕๖๕) (๒.๒) โครงการเพิ่มประสิทธิภาพการบริหารจัดการทรัพยากรน้ำในช่วงฤดูฝน ๒๕๖๕ และการกักเก็บน้ำเพื่อฤดูแล้ง ปี ๒๕๖๕/๒๕๖๖ จำนวน ๒๖๘ โครงการ งบประมาณ ๗๙๓,๗๖๑,๔๐๐ บาท (เจ็ดร้อยเก้าสิบสามล้านเจ็ดแสนหกหมื่นหนึ่งพันสี่ร้อยบาทถ้วน) (มติ ครม. เมื่อวันที่ ๙ สิงหาคม ๒๕๖๕) (๓) กรมส่งเสริมการปกครองท้องถิ่น ได้จัดสรรงบประมาณอุดหนุนเฉพาะกิจ ให้แก่องค์กรปกครองส่วนท้องถิ่น ประจำปีงบประมาณ ๒๕๖๖ ประกอบด้วย(๓.๑) เงินอุดหนุนการแก้ไขปัญหาการขาดแคลนน้ำอุปโภคบริโภคแก่ประชาชน (ก่อสร้างและปรับปรุงเพิ่มประสิทธิภาพระบบประปาหมู่บ้าน) จำนวน 898 โครงการ งบประมาณ ๑,๙๒๕,๓๗๕,๕๐๐ บาท (หนึ่งพันเก้าร้อยยี่สิบห้าล้านสามแสนเจ็ดหมื่นห้าพันห้าร้อยบาทถ้วน)(๓.๒) เงินอุดหนุนสำหรับสนับสนุนการก่อสร้าง/ปรับปรุงพัฒนาแหล่งกักเก็บน้ำ จำนวน ๓๔๒ โครงการ งบประมาณ ๑,๐๐๕,๕๓๕,๑๐๐ บาท (หนึ่งพันห้าล้านห้าแสนสามหมื่นห้าพันหนึ่งร้อยบาทถ้วน) (๓.๓) เงินอุดหนุนสำหรับปรับปรุงซ่อมแซมสถานีสูบน้ำด้วยไฟฟ้า จำนวน ๙๐ โครงการ งบประมาณ ๑๙๙,๐๐๖,๓๐๐ บาท (หนึ่งร้อยเก้าสิบเก้าล้านหกพันสามร้อยบาทถ้วน)  (๓.๔) เงินอุดหนุนสำหรับสนับสนุนการก่อสร้าง/ปรับปรุงและพัฒนาการบริหารจัดการน้ำระบบธนาคารน้ำใต้ดิน จำนวน ๒๒๕ โครงการ งบประมาณ ๑๑๗,๒๒๕,๖๐๐ บาท (หนึ่งร้อยสิบเจ็ดล้านสองแสนสองหมื่นห้าพันหกร้อยบาทถ้วน) (๔) องค์กรปกครองส่วนท้องถิ่น ใช้งบประมาณ ซึ่งตราเป็นเทศบัญญัติ/ข้อบัญญัติ และบูรณาการร่วมกับหน่วยงานอื่น โดยการขุดลอกสระ นำรถบรรทุกน้ำแจกจ่ายน้ำตามหมู่บ้าน และการสูบน้ำดิบจากแหล่งน้ำสำรองมาใช้ในการผลิตประปาหมู่บ้าน ซึ่งแผนงานและโครงการทั้งหมด สอดคล้องกับแผนในระบบ Thai Water Plan ของ สทนช.  |
| **นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย** | กรมป้องกันและบรรเทาสาธารณภัย ในฐานะกองอำนวยการป้องกันและบรรเทาสาธารณภัยกลาง ขอรายงานสรุปภาพรวมสถานการณ์ภัยแล้ง และการเตรียมการป้องกันและแก้ไขปัญหา รวม ๓ ประเด็น ดังนี้๑. การประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) ปัจจุบัน มีจังหวัดที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) เพื่อใช้จ่ายเงินทดรองราชการในอำนาจหน้าที่ของผู้ว่าราชการจังหวัด จำนวนทั้งสิ้น ๓ จังหวัด ได้แก่ จังหวัดชลบุรี (อำเภอเกาะ สีชัง) จังหวัดชุมพร (อำเภอท่าแซะ) และจังหวัดเพชรบูรณ์ (อำเภอเขาค้อ) รวม ๓ จังหวัด ๓ อำเภอ ๓ ตำบล ๔๒ หมู่บ้าน ๒. การสนับสนุนการปฏิบัติการเพื่อแก้ไขปัญหาภัยแล้ง กรมป้องกันบรรเทาสาธารณภัย ได้สั่งการให้ศูนย์ป้องกันและบรรเทาสาธารณภัย เขต ทั้ง ๑๘ แห่ง จัดส่งเจ้าหน้าที่ พร้อมทั้งเครื่องจักรกลสาธารณภัย อาทิ เครื่องสูบน้ำ เครื่องสูบส่งน้ำระยะไกล รถผลิตน้ำดื่ม สนับสนุนการปฏิบัติตามแผนการเผชิญเหตุของจังหวัด เพื่อป้องกันและแก้ไขปัญหาภัยแล้งในพื้นที่รับผิดชอบ โดยตั้งแต่เข้าสู่ฤดูแล้งได้มีผลการดำเนินการอย่างต่อเนื่องในหลายพื้นที่ เช่น ในพื้นที่จังหวัดเพชรบูรณ์ จังหวัดประจวบคีรีขันธ์ (อำเภอหัวหิน) ได้สนับสนุนเครื่องสูบส่งน้ำระยะไกล รถบรรทุกน้ำ เพื่อสูบน้ำเติมเข้าสู่ระบบการผลิตน้ำประปาขององค์กรปกครองส่วนท้องถิ่น รวมถึงในพื้นที่จังหวัดร้อยเอ็ด และจังหวัดสงขลา เป็นต้น ๓. การสำรวจพื้นที่เสี่ยงขาดแคลนน้ำเพื่อการอุปโภคบริโภค ปี ๒๕๖๖ ตามบัญชาของรัฐมนตรีว่าการกระทรวงมหาดไทยในฐานะผู้บัญชาการป้องกันและบรรเทาสาธารณภัยแห่งชาติโดยเป็นการดำเนินต่อเนื่องเป็นปีที่ ๔ ซึ่งได้เริ่มดำเนินการตั้งแต่ ปี ๒๕๖๓ ต่อเนื่องมาจนถึงปัจจุบัน (พ.ศ.๒๕๖๓ - ๒๕๖๖) สำหรับข้อมูลในปี ๒๕๖๖ กองอำนวยการป้องกันและบรรเทาสาธารณภัยกลางได้ร่วมกับ จังหวัด อำเภอ และองค์กรปกครองส่วนท้องถิ่น สำรวจพื้นที่เสี่ยงขาดแคลนน้ำเพื่อการอุปโภคบริโภคในระดับหมู่บ้านและชุมชน ตั้งแต่เดือนมีนาคม ๒๕๖๖ เป็นต้นมา ผลการสำรวจเดือนเมษายน ๒๕๖๖ พบว่ามีพื้นที่เสี่ยงขาดแคลนน้ำเพื่อการอุปโภคบริโภค รวม ๑๕,๖๓๙ หมู่บ้าน/ชุมชน แบ่งเป็น  (๑) พื้นที่เสี่ยงมาก (ปัจจุบันขาดแคลนน้ำอุปโภคบริโภค) จำนวน ๑,๕๘๐ หมู่บ้าน/ชุมชน ใน ๖๓ จังหวัด  (๒) พื้นที่เสี่ยงปานกลาง (คาดว่าจะมีน้ำอุปโภคบริโภคใช้ในพื้นที่เพียงพอถึงสิ้นเดือนเมษายน ๒๕๖๖) จำนวน ๔,๒๓๒ หมู่บ้าน/ชุมชน ใน ๖๘ จังหวัด (๓) พื้นที่เฝ้าระวัง (คาดว่าจะมีน้ำอุปโภคบริโภคใช้ในพื้นที่เพียงพอถึงสิ้นเดือนพฤษภาคม ๒๕๖๖) จำนวน ๙,๘๒๗ หมู่บ้าน/ชุมชน ใน ๗๒ จังหวัดสำหรับพื้นที่ประเมินแล้วไม่มีความเสี่ยง (คาดว่าจะมีน้ำอุปโภคบริโภคใช้ในพื้นที่เพียงพอถึงสิ้นเดือนมิถุนายน ๒๕๖๖) มีจำนวน ๔๐,๔๙๐ หมู่บ้าน/ชุมชน ใน ๗๖ จังหวัด โดยจังหวัดที่มีการประเมินว่าไม่มีความเสี่ยงในทุกหมู่บ้าน/ชุมชน ได้แก่ จังหวัดพระนครศรีอยุธยา อ่างทอง และจังหวัดสมุทรสาครหากหน่วยงานต่าง ๆ ได้นำข้อมูลดังกล่าว ไปใช้ในการวางแผนการจัดสรรงบประมาณ ในการแก้ไขปัญหาระยะยาว จะทำให้ชุมชนและหมู่บ้านดังกล่าว ลดความเสี่ยงได้เป็นอย่างดี |
| **พลตรีสรรเพชร พิเนตรบูรณะ ผู้ช่วยผู้อำนวยการสำนักนโยบายและแผนกลาโหมศูนย์บรรเทาสาธารณภัยกระทรวงกลาโหม** | รายงานการเตรียมความพร้อมในการสนับสนุนการปฏิบัติการและการช่วยเหลือภัยแล้ง ปี ๒๕๖๖) ดังนี้ศูนย์บรรเทาสาธารณภัยกระทรวงกลาโหม โดยกองบัญชาการกองทัพไทย กองทัพบก กองทัพเรือ และกองทัพอากาศ ได้นำขีดความสามารถของกองทัพ ในด้านต่าง ๆ สนับสนุนการดำเนินการตามมาตรการ โดยเฉพาะที่ผ่านมาได้ดำเนินการติดตามสถานการณ์และแจ้งให้หน่วยงานในพื้นที่เตรียมความพร้อมรับสถานการณ์อย่างใกล้ชิดและต่อเนื่อง เพื่อช่วยเหลือและบรรเทาความเดือดร้อนของประชาชน โดยได้แบ่งมอบความรับผิดชอบพื้นที่ ให้หน่วยทหารถึงระดับอำเภอ และเขต รวมทั้งได้เตรียมกำลังพล ยุทโธปกรณ์ที่สำคัญ อาทิ รถขุดเจาะบ่อบาดาล รถบรรทุกน้ำ รถประปาสนาม และรถผลิตน้ำดื่ม รวมทั้งอากาศยานในการปฏิบัติภารกิจฝนหลวง พร้อมช่วยเหลือผู้ประสบภัยและสนับสนุนหน่วยงานที่เกี่ยวข้องโดยมีผลการปฏิบัติที่สำคัญ ดังนี้ 1. การดำเนินการตามมาตรการเพิ่มต้นทุนน้ำ โดยการขุดลอกคูคลอง และพัฒนาแหล่งน้ำเพื่อเพิ่มการเก็บกับน้ำ การขุดเจาะ และพัฒนาบ่อน้ำบาดาล การปลูกต้นป่าต้นน้ำ การสร้างฝายชะลอน้ำ การสร้างระบบผลิตน้ำประปา สนับสนุนการปฏิบัติการ ฝนหลวง โดยจัดอากาศยาน จำนวน ๖ เครื่อง ประจำหน่วยบินฝนหลวงภาคเหนือ ภาคตะวันออกเฉียงเหนือ และภาคใต้ ทั้งนี้ ตั้งแต่ ๑ มีนาคม ๒๕๖๖ ที่ผ่านมา จนถึงปัจจุบัน ได้มีการปฏิบัติภารกิจแล้ว จำนวน ๒๕ เที่ยวบิน ใน ๖ พื้นที่ของภาคเหนือและภาคตะวันออกเฉียงเหนือ ในห้วงเดือนเมษายนถึงเดือนมิถุนายน ๒๕๖๖ จะปรับแผนการใช้อากาศยานเพิ่มเป็น ๘ เครื่อง เพื่อให้สอดคล้องกับสถานการณ์
2. สำหรับมาตรการความต้องการใช้น้ำ ได้จัดรถบรรทุกน้ำแจกจ่ายน้ำอุปโภคบริโภค ตั้งแต่เดือนมกราคม ๒๕๖๖ เป็นต้นมา ในพื้นที่ ๔๗ จังหวัด คิดเป็นปริมาณน้ำ ๑๑,๕๙๙,๖๐๐ ลิตร รวมถึงจัดเตรียมเรือบรรทุกน้ำ เพื่อแจกจ่ายน้ำตามเกาะต่าง ๆ และเรือผลักดันน้ำเพื่อแก้ปัญหาการรุกตัวของน้ำเค็ม
3. การใช้สื่อของกองทัพสนับสนุนการประชาสัมพันธ์การเตรียมการและการแก้ไขปัญหาของรัฐบาล และหน่วยงานที่เกี่ยวข้องเพื่อรณรงค์สร้างจิตใต้สำนึกในการใช้น้ำอย่างประหยัดรวมถึงการมีส่วนร่วมของชุมชนในการแก้ปัญหาภัยแล้ง ศูนย์บรรเทาสาธารณภัยกระทรวงกลาโหม พร้อมให้การช่วยเหลือประชาชนที่รับผลกระทบจากปัญหาภัยแล้ง และพร้อมสนับสนุนหน่วยงานเกี่ยวข้องอย่างเต็มกำลังความสามารถ
 |
| **ระเบียบวาระที่ ๓ การติดตามผล****การดำเนินการจากการประชุมกองบัญชาการป้องกันและบรรเทาสาธารณภัยแห่งชาติ (บกปภ.ช.) เมื่อวันอังคารที่ ๗ มิถุนายน ๒๕๖๕** **๓.๑ กระทรวงเกษตรและสหกรณ์ โดย****นายเศรษฐเกียรติ กระจ่างวงษ์** **รองปลัดกระทรวงเกษตรและสหกรณ์** |  ประเด็นที่ 1 เรื่องของอัตราค่าชดเชยเยียวยาเกษตรกรที่ต้องพิจารณาปรับให้เหมาะสมกับอัตราเงินเฟ้อในปัจจุบัน ทางกระทรวงเกษตรและสหกรณ์ ได้กำหนดหลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือด้านการเกษตร แก่ผู้ประสบภัยพิบัติกรณีฉุกเฉิน พ.ศ. 2564 อ้างอิงภายใต้ระเบียบกระทรวงการคลังว่าด้วยเงินทดรองราชการเพื่อช่วยผู้ประสบภัยพิบัติ พ.ศ. 2562 โดยข้อ 5 การจ่ายเงินทดรองราชการช่วยเหลือผู้ประสบภัยพิบัติด้านการเกษตร ได้ดำเนินการช่วยเหลือเป็นเงินในลำดับแรกแก่ผู้ประสบภัยพิบัติที่ขึ้นทะเบียนกับหน่วยงานที่ดูแลเกษตรกรในแต่ละด้านของกระทรวงเกษตรและสหกรณ์ ซึ่งต้องทำก่อนเกิดภัยพิบัติเท่านั้น และเกษตรกรต้องมีพื้นที่เพาะปลูก หรือพื้นที่เพาะเลี้ยงสัตว์น้ำ หรือกรณีสัตว์ตายหรือสูญหายจากภัยพิบัติ อยู่ในพื้นที่ประกาศเขต การให้ความช่วยเหลือผู้ประสบภัยพิบัติกรณีฉุกเฉิน ทั้งนี้ ได้มีหลักเกณฑ์และอัตราการช่วยเหลือเกษตรกรให้มีผลบังคับใช้ตั้งแต่วันที่เกิดภัย เริ่มตั้งแต่วันที่ 1 กันยายน พ.ศ. 2564 เป็นการปรับหลักเกณฑ์ใหม่ที่สูงกว่าเดิม ตัวอย่างเช่น ในกรณีด้านพืช ข้าวจาก อัตราไร่ละ 1,113 บาท เป็น 1,340 บาท พืชไร่และพืชผักจากอัตราไร่ละ 1,148 บาท เป็น 1,980 บาท สำหรับผลไม้ยืนต้นและอื่น ๆ ก็เพิ่มจากไร่ละ 1,690 บาท มีการปรับเป็น 4,048 บาท สำหรับด้านปศุสัตว์ ยกตัวอย่างเช่นโค จากเดิมตัวหนึ่ง ราคาประมาณ 6,000 - 20,000 บาท ชดเชยให้ไม่เกินรายละ สองตัวก็จะเพิ่มเป็นตัวละ 13,000 บาท ถึง 35,000 บาท รายละไม่เกิน 5 ตัว กระบือ 22,000 บาท รายละไม่เกิน 2 ตัว ก็ปรับเป็นตัวละ 15,000-39,000 บาท รายละไม่เกิน 5 ตัว ในส่วนของสุกร ปรับจากเดิม 1,300 -3,000 บาท ต่อตัว เป็น 1,500-3,000 บาท รายละไม่เกิน 10 ตัว ในส่วนของประมง กรณีปลาทุกชนิด สัตว์น้ำ จากไร่ละ 4,225 บาท ไม่เกินรายละ 5 ไร่ เป็นเงิน 4,682 บาท กุ้งหรือหอยทะเลจากไร่ละ 10,920 บาทไม่เกิน 5 ไร่ เพิ่มเป็น 11,780 บาท ต่อไร่ ไม่เกิน 5 ไร่  ประเด็นที่ 2 เรื่องของความล่าช้าในการให้ความช่วยเหลือ กระบวนการให้ความช่วยเหลือเกษตรกรผู้ประสบภัยพิบัติ มีหลายหน่วยงานที่จะต้องร่วมดำเนินการตั้งแต่กระบวนการสำรวจความเสียหาย เช่น การพิจารณาการให้ความช่วยเหลืออย่างเหมาะสมจะมีหน่วยงานทั้งระดับอำเภอ ระดับจังหวัด และระดับกรม กรณีเงินทดรองราชการไม่เพียงพอก็ต้องขอขยายวงเงินทดรองราชการไปยังกระทรวงการคลัง จากขั้นตอน การดำเนินงานข้างต้นก็จะมีหลายหน่วยงานทั้งภายในกระทรวงและภายนอกสังกัดกระทรวงที่จะต้องร่วมกันในการตรวจสอบ สำหรับหน่วยงานของกระทรวงเกษตรและสหกรณ์ ทางปลัดกระทรวงได้มีหนังสือกำชับหน่วยงานในพื้นที่ ทั้งส่วนกลางและภูมิภาคให้มีขั้นตอนในการให้ความช่วยเหลือ จัดเตรียมข้อมูล และเร่งรัดการดำเนินการในทุกขั้นตอน ให้เป็นไปตามระเบียบที่เกี่ยวข้อง สำหรับหน่วยงานภายนอกสังกัดกระทรวงเกษตรฯ ก็ได้มีหนังสือขอความอนุเคราะห์ไปยังกรมป้องกันและบรรเทาสาธารณภัยและกรมบัญชีกลางให้ช่วยดำเนินการเร่งรัดในส่วนที่เกี่ยวข้อง |
| **๓.๒ กระทรวงการคลัง โดย****นางศศิมา ราชานนท์ นิติกรเชี่ยวชาญ กรมบัญชีกลาง** | สำหรับการช่วยเหลือเกษตรกรต้องเป็นไปตามหลักเกณฑ์ปลีกย่อยที่ทางกระทรวงเกษตรและสหกรณ์ได้เสนอขอ ความเห็นชอบจากกระทรวงการคลังเมื่อวันที่ 1 กันยายน พ.ศ. 2564 ซึ่งได้ปรับอัตราจากเดิมตามที่ได้นำเรียนแล้ว แต่ในการให้ความช่วยเหลือหรือว่าการปรับอัตรา ถ้าปัจจุบันนี้ทางหน่วยงานที่เกี่ยวข้องเห็นว่าการดำเนินการยังไม่เหมาะสมกับสภาวการณ์ปัจจุบัน อาจจะสืบเนื่องมาจากกรณีที่มีต้นทุนหรือปัจจัยการผลิตทางด้านเกษตรมีการเปลี่ยนแปลง ทางกระทรวงเกษตรและสหกรณ์ ก็สามารถปรับปรุงและแก้ไขหลักเกณฑ์วิธีปฏิบัติปลีกย่อยเกี่ยวกับเรื่องของการให้ความช่วยเหลือผู้ประสบภัย ให้สอดคล้องกับสภาวะการณ์ที่เป็นจริงในขณะปัจจุบัน และจึงเสนอต่อกระทรวงการคลังเพื่อพิจารณาให้ความเห็นชอบต่อไป สำหรับกรณีที่ให้ความช่วยเหลือถ้ามีเงินไม่เพียงพอก็สามารถที่จะขอขยายวงเงินต่อได้ |
| **พลเอก อนุพงษ์ เผ่าจินดา****รัฐมนตรีว่าการกระทรวงมหาดไทย/ ผู้บัญชาการป้องกันและบรรเทา สาธารณภัยแห่งชาติ (รมว.มท./ผบปภ.ช.)**  |  สรุปภาพรวมสถานการณ์ในปี พ.ศ. 2565 เป็นปีที่มีสถานการณ์ลานีญา กล่าวคือมีปริมาณน้ำมาก จากการบริหารจัดการน้ำที่ผ่านมาจะเห็นว่า ลุ่มน้ำสำคัญที่มีปัญหาอุทกภัย ได้แก่ ลุ่มน้ำเจ้าพระยา และลุ่มน้ำป่าสัก ทำให้บ้านเรือนประชาชนที่อาศัยได้รับความเสียหาย ส่วนลุ่มน้ำชีและลุ่มน้ำมูล เกิดสถานการณ์อุทกภัย เริ่มตั้งแต่จังหวัดชัยภูมิของลุ่มน้ำชี และจังหวัดนครราชสีมาในลุ่มน้ำมูล ไปจนถึงจังหวัดอุบลราชธานี ซึ่งหน่วยงานทุกภาคส่วนได้ให้ความช่วยเหลือประชาชน โดยระบายน้ำให้สอดคล้องกับสภาพน้ำและปริมาณฝน ตามกรอบการดำเนินงานของสำนักงานทรัพยากรน้ำแห่งชาติ และให้ความช่วยเหลือตามที่หน่วยงานที่เกี่ยวข้องได้เสนอ  สำหรับอัตราการช่วยเหลือ ได้มีการปรับอัตราการชดเชย เช่น การชดเชยบ้านเรือนเสียหาย การชดเชยด้านพืช ข้าว เป็นต้น อย่างไรก็ตามในช่วงปี 2565 ที่ผ่านมา เนื่องจากประชาชนได้รับความเดือดร้อน รัฐบาลได้ดำเนินการให้ ความช่วยเหลือเป็นเงินช่วยเหลือรายครอบครัวที่บ้านเรือนประชาชนน้ำท่วมขัง ได้แก่ ตั้งแต่ 7 วันถึงหนึ่งเดือน สองเดือน และสามเดือน ในอัตรา 5,000 บาท 7,000 บาท และ 9,000 บาท ใช้เงินทั้งสิ้นประมาณ 5,000 กว่าล้านบาท ซึ่งได้จ่ายเสร็จสิ้นเรียบร้อยแล้ว โดยเป็นการเพิ่มเติมให้กับประชาชนนอกเหนือจากการช่วยเหลือตามระเบียบ กฎหมายปกติ สำหรับการดำเนินงานการให้ความช่วยเหลือภัยแล้งนั้น ตามที่หน่วยงานที่เกี่ยวข้องบรรยายสรุปในข้างต้น |
| **วาระการประชุมที่ 4****คำแนะนำและข้อห่วงใยขององคมนตรี****นายพลากร สุวรรณรัตน์** **องคมนตรี** |  ในช่วงที่ผ่านมา ประเทศไทยมักเกิดวาตภัยในหลายพื้นที่ ในหลวงได้ทรงโปรดเกล้าโปรดกระหม่อมให้องคมนตรีร่วมกับมูลนิธิราชประชานุเคราะห์ในพระบรมราชูปถัมภ์ ไปเยี่ยมเยียนประชาชนนำถุงพระราชทานแจกจ่ายให้ประชาชน บางครั้งก็ทรงโปรดเกล้าให้ผู้ว่าราชการจังหวัดอัญเชิญถุงพระราชทานมอบให้ประชาชน เมื่อองคมนตรีออกไปเยี่ยมเยียนประชาชน คราใดก็ได้อัญเชิญถุงพระราชทานให้ประชาชนที่เดือดร้อน พร้อมทั้งได้มีการประชุมเพื่อรับฟังเหตุการณ์ที่เกิดขึ้น และแนวทางที่ทุกภาคส่วนได้ดำเนินการช่วยเหลือประชาชนเบื้องต้น ทางองคมนตรีจะเล่าให้ประชาชนฟังว่าพระเจ้าอยู่หัวและพระราชินีนั้นทรงมีความห่วงใย ทรงติดตามสถานการณ์ ภัยพิบัติต่าง ๆ ดังนั้น องคมนตรีจะมีการวางแผนร่วมกับทำเนียบองคมนตรีและสำนักพระราชวังทุกครั้ง และทุกครั้ง ที่ออกไปเยี่ยมเยียนประชาชนจะกล่าวถึงถุงพระราชทานนี้ เป็นการแสดงถึงน้ำพระราชหฤทัยที่ทรงห่วงใย ซึ่งของในถุงก็เป็นการยังชีพซึ่งสามารถอยู่ได้ประมาณ 7-10 วัน ส่วนมาก จะเป็นของอุปโภคบริโภค และเน้นย้ำว่ารัฐบาลจะสำรวจ ความเสียหายความเดือดร้อนของทุกครอบครัว และหากมีองค์กรการกุศลต่างๆ เช่น มูลนิธิ สมาคมที่เกี่ยวข้อง หน่วยงานเหล่านี้ก็จะดำเนินการช่วยเหลืออีกครั้ง  |
| **พลอากาศเอก ชลิต พุกผาสุข** **องคมนตรี** |  1. ภารกิจดับไฟป่า และฝุ่นละอองขนาดเล็ก ขอให้กองทัพ กระทรวงทรัพยากรธรรมชาติและสิ่งแวดล้อม กรมฝนหลวงและการบินเกษตร จัดหาเฮลิคอปเตอร์ หรืออากาศยานเพิ่มเติม  2. การดับเพลิง เนื่องจากในพื้นที่กรุงเทพมหานคร มีอาคารสูงมาก จึงขอเสนอแนะให้กรุงเทพมหานครจัดหาเฮลิคอปเตอร์ ซึ่งจากการที่ได้ศึกษาดูงานที่ประเทศมาเลเซีย มีการใช้เฮลิคอปเตอร์ MI-17 ซึ่งมีบูมเติมเชื้อเพลิงในอากาศ สามารถการดับเพลิงในที่สูงเกินกว่า 15 ชั้นขึ้นไป  3. ในพื้นที่ในอำเภอเกาะสีชัง จังหวัดชลบุรีได้เกิดการขาดแคลนน้ำ ซึ่งในเกาะสีชังมีอ่างเก็บน้ำขนาดเล็ก จะขอให้หน่วยงานที่เกี่ยวข้อง อาทิ กรมชลประทาน ขยายหรือเพิ่มปริมาตรของอ่างเก็บน้ำ ก่อนที่โครงการการเดินท่อประปาจะแล้วเสร็จ  |
| **พลเอก ดาว์พงษ์ รัตนสุวรรณ** **องคมนตรี** | ขอยกประเด็น 10 มาตรการรองรับฤดูแล้ง 2565/2566 ที่สำนักงานทรัพยากรน้ำแห่งชาติได้กล่าวถึงแต่ละมาตรการว่า มีหน่วยใดดำเนินการบ้าง อยากทราบว่าแต่ละมาตรการนั้นได้มีการวางแผนร่วมกันหรือไม่ ในส่วนของการประปานครหลวง และการประปาส่วนภูมิภาค ด้านอุปโภคบริโภค มี 6 มาตรการ บางมาตรการใช้เวลาดำเนินการค่อนข้างนาน เช่น การวางท่อ ซึ่งทางหน่วยงานคงมีหมู่บ้านเป้าหมายแล้ว และจากข้อมูล กรมป้องกันและบรรเทาสาธารณภัยที่ได้มีการชี้เป้าสำรวจเสี่ยงขาดแคลนน้ำเพื่อการอุปโภคบริโภค ขอให้ไปดูในที่พื้นที่เสี่ยงสูง สามารถใช้ข้อมูลเหล่านี้ในการวางแผน กำหนดกรอบการทำงาน และเป้าหมายการทำงานได้ |
| **นายจรัลธาดา กรรณสูต** **องคมนตรี** | เนื่องจากในแต่ละภาคของประเทศไทยมีความแตกต่างกัน โดยเฉพาะแหล่งน้ำเพื่อการอุปโภค บริโภค และการเกษตร จากที่ได้รับฟังหน่วยงานที่เกี่ยวข้องบรรยายสรุป และคาดการณ์ว่าจะเกิดเอลนีโญภายใน 3 ปีข้างหน้านี้ เพราะฉะนั้นต้องให้ความสำคัญกับแหล่งน้ำว่ามีปริมาณน้ำเพียงพอหรือไม่อย่างไร ถ้าปริมาณน้ำไม่เพียงพอสามารถร้องขอมายังกรมฝนหลวงและการบินเกษตร เพื่อดำเนินการทำฝนหลวง นอกจากนั้น พระบาทสมเด็จพระเจ้าอยู่หัว ทรงโปรดเกล้าให้องคมนตรีออกไปบรรเทาทุกข์ในพื้นที่ที่ประสบปัญหาภัยแล้งเป็นการเบื้องต้น เพราะฉะนั้นขอให้ทางรัฐบาลได้ประสานงานต่อในการช่วยเหลือประชาชนในระยะยาวต่อไป  |
| **พลเรือเอก พงษ์เทพ หนูเทพ** **องคมนตรี** | ขอชื่นชมผู้ว่าราชการจังหวัด องค์กรปกครองส่วนท้องถิ่น สำนักงานป้องกันและบรรเทาสาธารณภัยจังหวัดที่ให้ ความร่วมมือกับมูลนิธิราชประชานุเคราะห์ในการดำเนินการแก้ไขปัญหาความเดือดร้อนของประชาชนได้อย่างรวดเร็วและ ทันเหตุการณ์ |
| **พลอากาศเอก จอม รุ่งสว่าง** **องคมนตรี** | สถานการณ์ภัยแล้งในปี 2566 นั้น ไม่น่าจะมีความรุนแรงเนื่องจากยังคงมีแหล่งน้ำสำรองเพียงพอต่อการใช้อุปโภคบริโภค และขอชมเชยและให้กำลังใจหน่วยงานที่เกี่ยวข้องกับ การป้องกันบรรเทาสาธารณภัย |
| **พลเอก อนุพงษ์ เผ่าจินดา****รัฐมนตรีว่าการกระทรวงมหาดไทย/ ผู้บัญชาการป้องกันและบรรเทา สาธารณภัยแห่งชาติ (รมว.มท./ผบปภ.ช.)** | ขอน้อมรับคำแนะนำ ข้อสังเกต และข้อคิดเห็นทุกประการมาปฏิบัติ ปิดการประชุม |

**กรมป้องกันและบรรเทาสาธารณภัย**

**กระทรวงมหาดไทย**